Luleå

Geografia

Mesto Luleå sa nachádza na polostrove v mieste, kde sa spája zátoka Lule s Botnickým zálivom. Umiestnenie mesta na polostrove a následný rozvoj si vyžiadalo jeho rozširovanie a preto je časť územia mesta z celkovej rozlohy 2110 štvorcových kilometrov, vytvorená umelo. Luleå má svoje mestské časti tiež na ostrove Hertsö, ktorý je, vďaka svojmu umiestneniu, siedmym najľudnatejším ostrovom krajiny.
Prístav Luleå je piatym najväčším prístavom Švédska. Každoročne je prekladiskom siedmich miliónov ton nákladu. Mimoriadny význam má najmä železná ruda z baní spoločnosti LKAB z Kiruny a z oblasti Gällivare/Malmbergetu. Námorná doprava v zimnom období pokračuje nezmeneným tempom za pomoci ľadoborcov. Luleå je sídlom švédskej ľadoborcovej flotily.

Súostrovie

Súostrovie v okolí Luleå sa skladá z viac ako 700 ostrovov. Územie ostrovov sa rozprestiera od hraníc okresu až k hraniciam provincií Norrbotten a Västerbotten a ďalej až k švédsko - fínskym hraniciam.

Dejiny

Luleå sa stala dôležitým prístavom v období od 13. do 15. storočia. Kráľovská charta z roku 1621, vydaná kráľom Gustavom Adolfom mu udelila mestské výsady. Pôvodné mesto bolo situované na mieste, kde sa nachádza súčasné staré mesto (Gammelstad). Mesto bolo v roku 1649 presťahované z dôvodu elevácie zemskej kôry, čo malo za následok príliš plytkú zátoku a lode by do nej nemohli vplávať.
Staré mesto, Gammelstad Church Town patrí medzi pamiatky Svetového dedičstva UNESCO.
V roku 1887 zničujúci požiar zničil väčšinu mesta, nedotknutých zostalo len niekoľko budov. Neogotická katedrála (pôvodne kostol Oscara Fredrika) bola dokončená v roku 1893, a je s výškou 67 metrov najvyššou budovou v meste.

Ekonomika

Hospodárstvo mesta je mixom priemyslu, výskumu, vzdelávania, obchodu a služieb. Hlavnými zamestnávateľmi v meste sú hutnícky podnik SSAB a univerzita Luleå University of Technology. Letka švédsko vzdušných síl, F 21 (alebo Norrbotten Air Force Wing), má svoju základňu na letisku Luleå. Ďalšími významnými zamestnávateľmi sú Ferruform (pobočka Scania AB) a Gestamp HardTech.

Informačné technológie

V odvetví informačných technológií pracuje približne 2000 zamestnancov.
Luleå je miestom, kde nastalo niekoľko inovačných a technologických míľnikov, napríklad uskutočnil sa tu v roku 1989 Prvý hovor v sieti GSM. 27. októbra 2011 Facebook oznámil, že umiestni svoje prvé dátové centrum mimo Spojených štátov v Luleå. Prvá budova centra by mala byť hotová v roku 2012. Poloha mesta na severe, ako aj skutočnosť, že sa mesto stane uzlom dátového prenosu v Európe, boli podnetom pre vznik novej prezývky mesta a okolia – Node Pole (Uzlový pól).

Maloobchod

Luleå je domovom jedného z najstarších indoorových obchodných centier na svete. Obchodný dom Shopping bol postavený v roku 1955 britským architektom Ralphom Erskinom. Neskoršími doplnkami obchodnej siete sú obchodné domy Strand, Smedjan, a Folksamhuset, ako aj prvá obchodná galéria pre mladých v krajine, "Storgatan 61". V meste sú dve hlavné obchodné triedy: Storgatan a Kungsgatan.
V priemyselnej časti Storheden sa nachádza sieť obchodných domov, ktorá je najnovším doplnkom obchodnej infraštruktúry mesta a okolia.

Doprava

Miestna autobusová doprava je prevádzkovaná spoločnosťou Luleå LLT.
Osobná vlaková doprava je prevádzkovaná národnou spoločnosťou SJ na sever do Narviku na nórskom pobreží a na juh do Štokholmu.
Letisko Luleå má najdlhšiu pristávaciu dráhu v krajine a každoročne obsluhuje okolo milióna cestujúcich.

Kultúra

V meste sa nachádza množstvo kultúrnych inštitúcií, medzi najvýznamnejšie patria divadlo Norrbottensteatern a Norrbottens museum. V januári 2007 bol otvorený Dom kultúry (Kulturens Hus). V kultúrnom stánku sa nachádza tiež knižnica a koncertná sála, usporadúvajú sa tu koncerty, výstavy umenia, budova slúži tiež ako kongresové a konferenčné centrum. Luleå je tiež miestom pôsobenia hardcore punkovej supiny Raised Fist a death metalovej kapely The Duskfall.

Šport

V Luleå existuje množstvo športových tímov, súťažiacich vo viacerých športových odvetviach.

Americký futbal

V meste má svoje nezabudnuteľné miesto tím amerického futbalu, Luleå Eskimos. Majstrovstvá Švédska v americkom futbale sa každoročne konajú v Luleå.